## Susana Camarero participa en la visita dels Reis Mags a xiquets i xiquetes en acollida als quals han entregat regals i joguets

*** Membres del Consell Valencià de Persones Majors han representat els Reis Mags perquè els més xicotets pogueren gaudir d'esta tradició
* La vicepresidenta segona i consellera de Serveis Socials recorda que garantir l'atenció i protecció als més vulnerables és una prioritat per al Consell**

La vicepresidenta segona i consellera de Servicis Socials, Igualtat i Habitatge, Susana Camarero, ha visitat este dijous un centre d'acollida de menors, on ha participat en l'arribada i recepció als Reis Mags, juntament amb els quals ha entregat regals als xiquets i xiquetes acollits.

Susana Camarero, que ha acudit acompanyada pel secretari autonòmic de Família i Serveis, Ignacio Grande, i per la directora general de Família, Infància i Adolescència, Elena Albalat, ha traslladat tot el seu suport i afecte als professionals que treballen en el centre i als menors acollits i ha assegurat que per a la Conselleria “la màxima prioritat és atendre i protegir els més vulnerables”.

Per això, la responsable de Serveis Socials ha assenyalat que amb esta visita vol conéixer de primera mà les demandes i necessitats tant dels residents i usuaris com dels professionals que treballen en la residència “perquè -ha reiterat- és absolutament necessari que els menors acollits reben les cures i l'atenció que requerixen i els poders públics hem de proporcionar-los i garantir-los”.

La visita ha comptat amb la participació de membres del Consell Valencià de Persones Majors que han representat els Reis Mags perquè tots els xiquets acollits en el centre pogueren gaudir d'esta tradició i rebre regals i joguets.

En este sentit, Susana Camarero ha subratllat la importància que té el fet que “els més xicotets puguen viure una infància feliç, especialment en estes dates tan assenyalades”.

Fecha: 04/01/2024